Motorfietsryer per helikopter na Pta-hospitaal geneemParamedici op die toneel. Foto: Verskaf ŉ 39-jarige man moes Sondag per helikopter na die Unitas-hospitaal in Centurion geneem word nadat hy kritieke beserings in ŉ motorfietsongeluk opgedoen het. Xander Loubser, paramedikus en woordvoerder van Best Care-ambulansdienste, het gesê die ongeluk het omstreeks 10:30 op die R513 De Wildt-pad in die noordweste van Pretoria plaasgevind. “Die bestuurder het beheer oor sy motorfiets verloor en neergeslaan. Hy het ŉ ernstige kopbesering, kritieke bekkenbeserings asook beenbeserings opgedoen,” het Loubser gesê. Paramedici het die man op die toneel gestabiliseer en ŉ helikopter van ER24 ontbied om die man na die hospitaal te haas. Loubser het ŉ beroep op motorfietsryers gedoen om te alle tye waaksaam te wees en ook altyd noodinligting van mediese fondse en naasbestaandes aan hulle te dra of op hul motorfietsbaadjies te plaas. Die oorsaak van die ongeluk is onbekend en sal deur owerhede ondersoek word. ŉ Ander botsing het glo tot die motorfietsongeluk gelei.